text: Købmand tog posten i sin egen hånd
  02 januar 2013 kl. 17.55
  Købmand Erik Yding, Bråskov i Hedensted Kommune, kan nu også skrive postmester på sit visitkort. Han har på eget initiativ påtaget sig formidlingen af post i den lille by.
  Post Danmark har nedlagt 220 postkasser alene i Syd- og Sønderjylland, og postkassen i Bråskov røg også.
  Det betød, at især ældre borgere uden bil fik svært at komme af med deres post, da der nu er tre kilometer til den nærmeste postkasse i Hornsyld.
  - Det var jo et problem for vores lille samfund, siger købmand Erik Yding.
  Han har lavet en postkasse i butikken, og han får postbuddet til at tage posten med. Post Danmark er gået med til den smidige løsning. Det sker dog også, at købmanden selv kører posten til Hornsyld.
  Post Danmark har nedlagt 1.470 postkasser i hele landet, fordi mængden af almindelige breve falder.
  